Virallinen lehti nro C 223 , 17/07/1998 s. 0111



KIRJALLINEN KYSYMYS E-0101/98 komissiolle esittäjä(t): Jannis Sakellariou (PSE) (30. tammikuuta 1998) Aihe: Lentobensiinin kivennäisöljyvero Komission kertomuksessa direktiivin 92/81/ETY mukaisen pakollisen verovapautuksen tarkastamisesta (KOM(96)0549/lop.) todetaan, että ilmailun ympäristövaikutusten vuoksi ilmailussa käytettävien kivennäisöljyjen pakollinen verovapautus olisi poistettava. 1. Milloin komissio aikoo tehdä tämän päätelmän mukaiset johtopäätökset ja poistaa mineraaliöljyjen verovapauden EU:ssa yhtenäisellä tavalla? 2. Katsooko komissio, että jos lentobensiiniä koskeva kivennäisöljyvero otettaisiin kaikissa 15 jäsenvaltiossa käyttöön yhtenäisellä tavalla, niin tällöin vältyttäisiin kilpailun vääristymisen vaaralta, joka syntyisi, jos valtiot toimisivat yksinään? 3. Onko komissiolla tietoja siitä, aiheuttaisiko EU:n toimesta tapahtuva yksipuolinen kivennäisöljyjen verovapauden poistaminen haittoja EU-jäsenvaltioiden reitti- ja tilauslentoyhtiöille kolmansien maiden yhtiöihin verrattuna, ja milloin tällaisia haittoja syntyisi, mitä ne olisivat ja missä muodossa ne ilmenisivät? 4. Onko komissio harkinnut sitä, voitaisiinko tätä ekologiselta kannalta järkevää veroa käyttää jopa EU:n talousarviossa lisätulojen lähteenä, minkä seurauksena jäsenvaltioiden EU:lle suorittamia maksuja voitaisiin alentaa? 5. Jos komissio ei aio tehdä asiaa koskevan kertomuksen päätelmän mukaista johtopäätöstä, millä se perustelee tämän? Komission jäsenen Mario Montin komission puolesta antama vastaus (12. maaliskuuta 1998) 1. ja 5. Arvoisan parlamentin jäsenen lainaamassa kertomuksessa komissio toteaa, että kivennäisöljyjä koskeva valmistevero pitäisi ulottaa lentopetroliin ¨heti, kun tilanne kansainvälisen lainsäädännön osalta sallii¨. Tämä päätelmä heijastuu komission ehdotukseen neuvoston direktiiviksi energiatuotteiden verotusta koskevan yhteisön kehyksen uudistamisesta ((EYVL C 139, 6.4.1997. )). Komissio on kuitenkin myös ehdottanut kertomukseen sisältyvien päätelmiensä mukaisesti, että kunnes kansainvälisiä järjestelyjä muutetaan, jäsenvaltioilla pitäisi olla mahdollisuus verottaa kansallisilla kaupallisilla lennoilla käytettyä polttoainetta ja kahdenvälisellä sopimuksella myös toiseen jäsenvaltioon tai yhteisön ulkopuoliseen maahan suuntautuvilla lennoilla käytettyä polttoainetta. 2. Komissio on samaa mieltä siitä, että yhdenmukaistettu käytäntö on välttämätön tällä alalla, jotta estetään kilpailun vääristyminen. Siksi se on ehdottanut, että lentokoneiden polttoainetta koskevaa poikkeusta jatketaan toistaiseksi. Komissio on kuitenkin tietoinen siitä, että yksittäiset jäsenvaltiot haluavat ehkä toimia yksipuolisesti lentoliikenteen ympäristövaikutusten vuoksi ja on siksi ehdottanut voimassa olevien pakollisten poikkeussääntöjen kumoamista. 3. Kuten komission kertomuksessa todetaan, komissio katsoo, että yhteisön yksipuoliset toimet asettaisivat yhteisön kuljetusliikkeet kilpailullisesti epäedulliseen asemaan. Vastauksena komission kertomukseen neuvosto on antanut päätöslauselman, jossa komissiota pyydetään toimittamaan lisätietoja kaikista lentokoneiden polttoaineen verottamiseen liittyvistä näkökohdista. Pyynnön täyttämiseksi komissio on aloittanut tutkimuksen erilaisista vaikutuksista, joita verotuksen aloittamisella yhteisön sisällä on. Tätä tutkimusta tekevän yhteenliittymän on määrä laatia loppuraporttinsa vuoden 1998 kesällä. 4. Tulleja lukuun ottamatta jäsenvaltiot ovat perinteisesti säilyttäneet epäsuorat verotulot, ja ilmailussa käytettävän polttoaineen verotuksesta saatavien tulojen siirtäminen yhteisön omiin varoihin vaatisi kaikkien jäsenvaltioiden yksimielisen sopimuksen. Tämän toteutuminen ei ole odotettavissa.